ก.ล.ต.สั่ง PACE แจงภายใน 7 วัน กรณีข้อตกลงร่วมลงทุนอาจทำภาระผูกพัน-หนี้สิน
ก.ล.ต.สั่ง PACE แจงภายใน 7 วัน กรณีข้อตกลงร่วมลงทุนอาจทำภาระผูกพัน-หนี้สิน
2 ต.ค. 2560

สำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) เปิดเผยว่า ทางสำนักงานได้สั่งให้ บริษัท เพซ ดีเวลลอปเมนท์ คอร์ปอเรชั่น จำกัด (มหาชน) หรือ PACE ชี้แจงข้อมูล กรณี PACE ทำข้อตกลงกับผู้ลงทุน 3 ราย ที่มีผลผูกพันให้ PACE ต้องรับซื้อหุ้นบุริมสิทธิบางส่วนคืนจากคู่สัญญา โดยให้ชี้แจงว่าจะมีผลกระทบต่อภาระหนี้สินหรือภาระผูกพันอื่นของ PACE หรือไม่ และให้เปิดเผยผ่านตลาดหลักทรัพย์แห่งประเทศไทยภายใน 7 วัน
ทั้งนี้ สืบเนื่องจาก PACE เคยเปิดเผยผ่านตลาดหลักทรัพย์แห่งประเทศไทย เมื่อวันที่ 28 กุมภาพันธ์ 2560 เกี่ยวกับการเข้าลงทุนและการกู้ยืมเงินจากกลุ่มผู้ลงทุน 3 ราย ซึ่งได้ลงทุนในบริษัทย่อยของ PACE 2 บริษัท ได้แก่ บริษัท เพซ โปรเจ็ค วัน จำกัด และ บริษัท เพซ โปรเจ็ค ทรี จำกัด โดยกลุ่ม PACE ได้รับเงินในรูปของการออกหุ้นบุริมสิทธิจำนวน 7,783 ล้านบาท และเงินกู้ยืมจำนวน 658 ล้านบาท ต่อมา PACE ได้เปิดเผยข้อมูลในงบการเงินงวดไตรมาส 2 ปี 2560 ว่า PACE ได้ทำข้อตกลง Consent Conditions Undertaking  (CCU) กับผู้ลงทุนทั้ง 3 รายดังกล่าว ซึ่งมีผลให้ PACE มีภาระผูกพันที่จะต้องซื้อหุ้นบุริมสิทธิบางส่วนคืน
อย่างไรก็ตาม การทำข้อตกลง CCU อาจส่งผลให้เงื่อนไขตามสัญญาเปลี่ยนแปลงไปอย่างเป็นสาระสำคัญ และเกี่ยวข้องโดยตรงกับการเปิดเผยข้อมูลของบริษัท ก.ล.ต. จึงอาศัยอำนาจตามมาตรา 58 (2) แห่งพระราชบัญญัติหลักทรัพย์และตลาดหลักทรัพย์ พ.ศ. 2535 ให้คณะกรรมการ PACE ชี้แจงข้อเท็จจริงเกี่ยวกับ CCU และผลกระทบต่อ PACE รวมทั้งเปิดเผยผ่านตลาดหลักทรัพย์ฯ ภายใน 7 วัน